Kannen ja areenan harjoitushalli saa viherkaton – Viisikerroksinen hotelli kiertää spiraalina areenan ulkokehää

Viherkatto on edelleen mukana Tampereen Kannen ja areenan suunnitelmissa. Areenan harjoitushallin katto toteutetaan viherkattona Studio Daniel Libeskindin alkuperäisten visiosuunnitelmien mukaan. –Sinne on ajateltu maksaruohokattoa tai vastaavaa, melko huoltovapaata ja kestävää materiaalia, kertoo projektipäällikkö Tapio Vihinen rakennusliike SRV:stä, joka on Kannen ja areenan päätoteuttaja. Areena on Tapparan ja Ilveksen uusi kotihalli. Harjoitushalli sijaitsee sen eteläpuolella radan päälle tulevan kannen jatkeena, osittain kannen alapuolella. Harjoitushallin katon pinta-ala on noin tuhat neliömetriä. Kevyt maksaruohokatto painaa noin 80 kiloa neliötä kohden. Vihisen mukaan katon kuormat on huomioitu hallin rakenteissa. –Viherkatto on painavampaa kuin normaali vesikattorakenne, koska katolle tarvitaan istutusalusta ja multakerros, Vihinen kertoo. Nurmea pitää myös kastella, mutta maksaruoho kestää kuivuutta melko hyvin. Areenan katto muuta materiaalia Myös itse areenan katto oli visiosuunnitelmissa alun perin vihreä, mutta nurmea siihen ei ole vakavissaan edes harkittu katemateriaaliksi. Areenan pinta-ala on 50 000 neliömetriä, ja sen katto on kupolimainen. Nurmi olisi katon materiaalina painava, myös sen kunnossapito olisi hankalaa. –Kupolikaton materiaali on vielä suunnitteluasteella, mutta se tulee olemaan Suomen sääolosuhteet kestävää materiaalia, Vihinen sanoo. Esimerkiksi bitumikermikatetta saadaan halutun värisenä. Hotellin seinään areenan kupolikaton puolelle on soviteltu myös aurinkopaneeleja. Vihisen mukaan tämä on otettu suunnittelussa huomioon tilavarauksena. Aurinkopaneelit on mahdollista asentaa seinälle jälkikäteen. Niille on jätetty tilaa areenan hotellinpuoleisessa vaipassa. Hotelli kiertää areenaa spiraalina Areenan päälle tuleva viisikerroksinen hotelli kiertää areenan ulkokehää spiraalina Ratapihankadun puolella. Korkeimmillaan hotellin ulkoseinä nousee noin 50 metriin kadun tasosta. Areena jää ikään kuin hotellin muodostaman puoliympyrän syliin. Lapland Hotelsin hotelliin on tulossa 285 huonetta ja vajaan 1 000 neliömetrin ravintola. Hotelliin tulee noin 15 areenahuonetta, joista on suora näkyvyys areenalle. Alkuperäisissä suunnitelmissa areenan ulkoseinät olivat puuta, mutta siitä luovuttiin muun muassa paloturvallisuuden vuoksi. Kaupunki on kaavoituksella varmistanut, että Libeskindin visiosuunnitelma toteutuu. Esimerkiksi kerrosluvut, tornirakennusten vinot katot sekä harjoitushallia päällystävä puistomainen julkinen viherkatto löytyvät kaavamerkinnöistä. Alueen viisi jopa 29 kerroksen korkuista asuintaloa ovat Tampereen uudet, kauas näkyvät maamerkit. Rakennustyöt ovat nyt edenneet siihen vaiheeseen, että rata-alueella tehdään kannen pilareita ja kansirakenteita. Pohjan paalutustyöt ovat loppusuoralla. Jo ensi keväänä päästään rakentamaan eteläkannen päälle. Ensimmäinen vaihe – eteläinen kansi, areena ja kaksi ensimmäistä tornitaloa – valmistuu näillä näkymin vuonna 2021. Vuonna 2009 NCC ja Rikard Bjurström julkistivat Tampereen keskusareenan ensimmäiset suunnitelmat ja paikan radan päällä. Vuonna 2010 NCC tilasi alueelle visiosuunnitelman maailmankuululta arkkitehdiltä Daniel Libeskindilta. NCC vetäytyi suurrakentamisesta joulukuussa 2014. Kaupunginvaltuusto hyväksyi hankkeen toteutussopimuksen ja yhteistyökumppaneiksi SRV-Yhtiöt ja SRV-Rakennuksen toukokuussa 2016. Valmistelevat työt ja koepaalutukset Tampereen ratapihalla aloitettiin vuoden 2017 lopulla. Ensimmäisessä vaiheessa eteläiselle ratapihalle rakennetaan kansi ja sen päälle areena, hotelli ja kasino sekä kaksi tornitaloa. Toinen vaihe pitää sisällään pohjoisen kannen sekä kolme tornitaloa. Tämänhetkisen aikataulusuunnitelman mukaan koko kokonaisuus valmistuu vuonna 2024.